
DEFLAKORTİN    tabletlər
DEFLACORTIN

Beynəlxalq patentləşdirilməmiş adı: Deflazacort

Tərkibi
Təsiredici maddə:  1 tabletin tərkibində 6 mq və ya 30 mq deflazakort vardır.
Köməkçi maddələr: laktoza monohidrat, mikrokristalik sellüloza, qarğıdalı nişastası, maqnezium 
                                 stearat. 

Təsviri
Deflakortin® 6 mq
Ağımtıl-boz rəngli, dairəvi tabletlərdir.
Deflakortin® 30 mq
Üzərində xətt olan, ağımtıl-boz rəngli, dairəvi tabletlərdir. Orta xətt tabletin iki hissəyə bölünməsi və udmanı asanlaşdırmaq üçün nəzərə alınmışdır.

Farmakoterapevtik qrupu
Sistem istifadə üçün kortikostroidlər qrupu, qlükokortikoidlər.
ATC kodu: H02AB13.

Farmakoloji xüsusiyyətləri
Deflakortin® preparatının aktiv maddəsi deflazakort kortikostroidlərə aiddir. 

Farmakoloji xüsusiyyətləri
Kortikostroidlər normada orqanizmdə rast gəlinən maddələrdir və orqanizmin sağlamlığı üçün olduqca vacibdir.
[bookmark: _Hlk42517271]Orqanizmə (Deflakortin® kimi) kortikosteroidlərin verilməsi iltihabi proseslər daxil olmaqla bir sıra xəstəliklərin müalicəsi üçün effektiv yoldur.
Deflakortin® orqanizmdə iltihabı azaldır, bununla mümkün ağırlaşmaların qarşısını alır.
Deflakortin® həmçinin autoimmun reaksiyalara qarşı mübarizə aparır. Autoimmun reaksiyalar immun sistemin orqanizmin öz sağlam hüceyrə və toxumalarına ziyan vurmasıdır. 
Farmakodinamikası 
Deflazakort qlükokortikoidlərin bir növüdür. Bu preparatın iltihab əleyhinə və immunosuppressiv effekti olduğu üçün, başqa steroid iltihab əleyhinə preparatlar kimi iltihabın müalicəsində istifadə olunur.
Farmakokinetikası
Dərman preparatından maksimum effekt almaq üçün ondan mütəmadi olaraq istifadə etmək lazımıdır. 
Xəstəlikdən və xəstənin vəziyyətindən asılı olaraq dozalar olduqca fərqlidir. Həyati ciddi və ağır 
vəziyyətlərdə yüksək dozalara ehtiyac ola bilər. 
Qaraciyərində pozğunluqlar olan xəstələrdə, Deflakortin® in qanda səviyyəsi arta bilər. 

İstifadəsinə göstərişlər
Deflakortin® preparatından aşağıda qeyd olunan hallarda istifadə oluna bilər: 
Asma, artrit və ağır hiperhəssaslıq reaksiyalarında iltihabəleyhinə müalicə kimi 
Dəri, böyrək, ürək, həzm sistemi, göz və qanda olan bir sıra xəstəliklər zamanı iltihab əleyhinə müalicə kimi
Orqanizmdə həcmli proseslərin (şişlərin) müalicəsi
Transplantasiya əməliyyatları zamanı immun sistemin supressiyası

Əks göstərişlər
Aşağıda qeyd olunan hallarda Deflakortin® preparatından istifadə etmək olmaz: 
Deflazakorta və ya tabletin tərkib hissələrinin hər hansı birinə qarşı allergiya (yüksək həssaslıq) olduqda. Dərmana qarşı allergik reaksiyanın əlamətləri aşağıdakılar ola bilər: səpgilər, udma və ya tənəffüsün çətinləşməsi, dodaq, üz, boğaz və ya dildə ödem.
Əvvəllər müalicə olunmayan bütün orqanizmə təsir göstərən infeksiyanın olması (sistemli infeksiya) 
Son zamanlar və ya hal-hazırda tərkibində canlı virus olan peyvəndlərin vurulması (daha ətraflı “Peyvənd” bölməsinə bax). 
Yuxarıda qeyd olunan halların hər hansı biri olduqda preparatdan istifadə etmək olmaz. Əgər bu barədə əmin deyilsinizsə, onda Deflakortin® preparatını qəbul etməzdən əvvəl müalicə həkimi və ya əczaçı ilə məsləhətləşin. 

Xüsusi göstərişlər və ehtiyat tədbirləri
Əlavə təsirləri ən qısa müddət ərzində ən aşağı effektiv doza istifadə etməklə və gündəlik tələbatı birdəfəlik səhər dozası kimi və ya günaşırı səhər dozası kimi tətbiq etməklə, minimuma endirmək olar.
Aşağıda qeyd olunan hallarda Deflakortin® preparatından istifadə etməzdən əvvəl həkimlə məsləhətləşin: 
Əvvəllər ağır depressiya halı və ya maniakal depressiya (bipolyar pozğunluq) müşahidə olunduqda. Deflakortin®-ə bənzər preparat qəbul etməzdən qabaq keçirilmiş depressiya halı daxil olmaqla. 
Yaxın qohumlarınızdan birində belə bir problem aşkar olunubsa. 
Depressiya və ya psixoz kimi ruhi problemlər aşkar olunubsa. 
Yuxarıda qeyd olunan halların hər hansı sizdə qeydə alınıbsa, Deflakortin® preparatından istifadə etməzdən əvvəl həkimə məlumat verin. 
Deflakortin® preparatını qəbul edən zaman ruhi pozğunluqlar
[bookmark: _Hlk42526692]Deflakortin® kimi steroid preparatları qəbul edən zaman ruhi pozğunluqlar üzə çıxa bilər.
Bu pozğunluqlar ciddi ola bilər. 
Adətən belə pozğunluqlar preparatın qəbuluna başlayandan sonra bir neçə gün və ya bir neçə həftə ərzində baş verə bilər. 
Əksər hallarda bu pozğunluqlar yüksək dozalarda ortaya çıxır. 
Pozğunluqların əksəriyyəti preparatın dozasını aşağı saldıqda və ya dayandırdıqda keçib gedir. Əks təqdirdə müalicəyə ehtiyac yarana bilər. 
Sizin özünüzdə (yaxud həmin preparatdan istifadə edən başqa şəxsdə) qeyd olunan ruhi pozğunluğun hər hansı əlaməti olarsa, həkimə məlumat verin. Xüsusilə bu depressiya və suisidal fikirlər olduqda vacibdir. Bəzi hallarda ruhi pozğunluqlar preparatın dozası azalandan və ya dayandırılandan sonra da davam edə bilər. 
Əgər sizdə aşağıdakı hallar varsa, preparatı qəbul etməzdən əvvəl həkimlə məsləhətləşin:
Epilepsiya (tutmalar) olduqda;
Sizdə və ya ailə üzvlərinizdən birində şəkərli diabet olduqda;
Yüksək qan təzyiqi olduqda;
Böyrək, qaraciyər və ya ürək problemləri olduqda;
Sümük kövrəkliyi və zəifliyi (osteoporoz) olduqda;
Tor qişanın soyulması və ya dombalangözlüyə səbəb olan göz xəstəlikləri olduqda;
Sizdə və ya ailə üzvlərinizdə qlaukoma xəstəliyi olduqda;
Qalxanabənzər vəzin funksiyası aşağı (hipotireoz) olduqda;
Mədə-bağırsaq sistemində, o cümlədən qida borusu(ezofagit), bağırsaq (xoralı kolit, divertikulit) və ya mədədə (mədə xorası) problem və ya digər xəstəliklər varsa;
Hər hansı bir steroidə qarşı əzələ zəifliyi kimi mənfi reaksiya qeydə alınıdıqda;
Hal-hazırda və ya keçirilmiş virus və ya göbələk mənşəli infeksiya olduqda. “Atlet ayağı” xəstəliyi, kandidoz, herpes (gözdə də müşahidə oluna bilər) daxil olmaqla;
Hal-hazırda və ya keçirilmiş vərəm xəstəliyi (TB) olduqda;
Qan damarlarında tromb problemi olduqda;
Feoxromositoma (böyrəküstü vəzin şişi) olduqda.
Deflakortin® preparatı xüsusilə siprofloksasin kimi antibiotiklərlə bir yerdə təyin olunduqda vətərlərin iltihabı və yırtıqlarına səbəb ola bilər.
Eləcə də qadınlarda aybaşı pozulması və ya leykositoz (qada leykositlərin sayının artması) kimi hallar müşahidə oluna bilər.
Sizdə yuxarıda qeyd olunan halların hər hansı biri müşahidə olunarsa müalicə zamanı həkim nəzarəti altında olmağınız məsləhət görülür. Görmə bulanıqlığı, yaxud digər görmə pozğunluğu müşahidə olunarsa həkiminizlə əlaqə saxlayın. 
Deflakortin® preparatı və infeksiyalar
Deflakortin® preparatı qəbul edən zaman adi vaxta nisbətən infeksiyalara, o cümlədən ciddi infeksiyalara meyllik arta bilər.
Suçiçəyi, qızılca və kəmərləyici dəmrov
Deflakortin® preparatını qəbul edən zaman siz suçiçəyi, qızılca və ya kəmərləyici dəmrov xəstəliyinə tutularsınızsa , bu xəstəlikləri ağır keçirə bilərsiniz. 
Bu xəstəliklərə indiyə qədər yoluxmayıbsınızsa, onda su çiçəyi, qızılca və ya kəmərləyici dəmrov olan xəstələrdən uzaq gəzin. Onlar sizi yoluxdura bilər. Əgər suçiçəyi, qızılca və ya kəmərləyici dəmrov xəstəliklərinə yoluxan adamlarla təmasda olubsunuzsa, həkimlə əlaqə saxlayın. Belə olan halda həkim sizə bu xəstəliklərə yoluxmamaq üçün peyvənd vura bilər. 
Suçiçəyi, qızılca və ya kəmərləyici dəmrov kimi xəstəliklərə yoluxan zaman dərhal həkimlə əlaqə saxlayın. Onda həkim sizə Deflakortin® preparatının qəbul qaydası barədə öz tövsiyələrini verə bilər. Belə olan halda sizə qəbul etdiyiniz tabletlərin sayını artırmaq məsləhət görülə bilər. 
Deflakortin® preparatında olan bəzi tərkib hissələri barədə vacib məlumat
Dərmanın tərkibində laktoza var. Əgər sizdə bəzi növ şəkərlərin həzmi və mənimsənilməsi ilə bağlı problemin olması barədə sizə məlumat verilibsə onda preparatı qəbul etməməlisiniz.
Pediatriya
Kortikosteroidlər körpələrdə, uşaqlarda və yeniyetmələrdə geridönməyən ola bilən dozadan asılı böyümə ləngiməsinə səbəb ola bilər.

Digər dərman vasitələri ilə qarşılıqlı təsiri
Əgər hal-hazırda hər hansı bir dərman qəbul edirsinizsə, yaxud bu yaxınlarda qəbul edibsinizsə həkimə məlumat verin. Bura reseptsiz qəbul etdiyiniz dərmanlar və bitki mənşəli dərmanlar da daxildir. Çünki Deflakortin® və digər preparatlar arasında qarşılıqlı təsir ola bilər.
Bəzi preparatlar Deflakortin® preparatının təsirini gücləndirə bilər və həkim bu preparatları qəbul etdiyiniz müddətdə sizi nəzarət altında saxlaya bilər (HİV (QİÇS) müalicəsi üçün verilən dərmanlar: ritonavir, kobisistat daxil olmaqla bəzi preparatlar). 
Aşağıda qeyd olunan dərmanları qəbul edirsinizsə bu barədə həkiminizə məlumat verməlisiniz. Belə olan halda həkim Deflakortin®-in, yaxud digər preparatın dozasını dəyişə bilər. 
Aspirin kimi ağrıkəsici və hərarətsalıcılar.
Aminoqlutetimid – bəzi şişlərin müalicəsində istifadə olunur.
Ketokonazol – bəzi infeksiyaların müalicəsində istifadə olunur. 
Spironolakton, Triamteren və ya amilorid kimi sidikqovucu vasitələr. 
Laxtalanmanı azaldan preparatlar (o cümlədən Varfarin). 
Şəkərli diabet üçün preparatlar.
Fenobarbital, primidon, fenitoin, karbamazepin, asetazolamid kimi epilepsiya üçün preparatlar. 
Estrogen tərkibli preparatlar, o cümlədən kontraseptivlər.
Rifampisin və ya rifabutin kimi vərəmə (TB) qarşı preparatlar. 
Yüksək qan təzyiqi üçün istifadə olunan preparatlar.
Həzm pozğunluğu və qıcqırma üçün istifadə olunan vasitələr (antasidlər). Əgər antasid qəbul edirsinizsə, onunla Deflakortin® arasında ən azı 2 saat fasilə olmalıdır. 
Salbutamol və Teofillin kimi astmaya qarşı preparatlar. 
Peyvəndlər
Əgər bu yaxınlarda sizə hər hansı inyeksiya və ya peyvənd vurulubsa Deflakortin® preparatını qəbul etməzdən əvvəl bu barədə həkimə məlumat verin. Əgər siz hər hansı inyeksiya və ya peyvənd vurmağa hazırlaşırsınızsa, onda həkimə, yaxud tibb bacısına Deflakortin® qəbul etməyiniz barədə məlumat verin (peyvəndlərin xarici ölkəyə səyahət üçün vacib olduğu hallar istisna deyil) . Deflakortin® preparatını qəbul edən xəstələrə bəzi peyvəndlər vurula bilməz, çünki Deflakortin® peyvəndlərin orqanizmdə fəaliyyətinə təsir göstərir. 
Əməliyyatlar
Əgər əməliyyat keçirməyə hazırlaşırsınızsa həkiminizə, yaxud tibb bacısına Deflakortin® qəbul etməyiniz barədə məlumat verin. Bəzən əməliyyatlarda və ya xəstə reanimasiyada olarkən miorelaksantlar istifadə olunur. Miorelaksantlar və  Deflakortin® bir biri ilə qarşılıqlı təsirə malikdir . 

Hamiləlik və laktasiya dövründə istifadəsi
Aşağıda qeyd olunan hallarda Deflakortin® preparatından istifadə etməzdən əvvəl həkimə məlumat verin: 
Hamilə qaldıqda, hamiləliyi planlaşdırdıqda, yaxud hamiləlik ehtimalı olduqda. 
Laktasiya dövrü, yaxud laktasiyaya hazırlıq

Pediatriyada istifadəsi
Uşaqlarda preparatın istifadəsinə aid göstərişlər böyüklərdə olduğu kimidir, lakin vacib məqam ondan ibarətdir ki, uşaqlarda minimal təsiredici doza istifadə edilməlidir. Günaşırı qəbul qaydası daha məqsədə uyğundur. 

Nəqliyyat vasitələrini və digər potensial təhlükəli mexanizmləri idarəetmə qabiliyyətinə təsiri
Preparatın qəbulu fonunda xəstələrdə başgicəllənmə, baş fırlanması və dezorientasiya (vertiqo) halları ola bilər. Belə hallar baş verərsə, nəqliyyat vasitələri və mexanizmləri idarə etmək kimi fəaliyyət növlərindən çəkinmək lazımdır.

İstifadə qaydası və doza
Deflakortin® preparatı yalnız həkimin göstərişi ilə istifadə olunmalıdır. Sizə təyin olunan doza müalicə aldığınız  xəstəlik və qəbul etdiyiniz digər preparatlar nəzərə alınaraq tövsiyyə olunur. Əgər sualınız varsa mütləq həkimlə, yaxud əczaçı ilə əlaqə saxlayın. 
Dərman preparatının qəbulu
Preparat daxilə (per os) qəbul edilir. 
Tablet bir stəkan su ilə birlikdə qəbul edilir. 
Preparat vaxtında qəbul edilməlidir. 
Böyüklər
Bir çox hallarda, revmatoid artrit daxil olmaqla tövsiyyə olunan doza gündə 3 – 18 mq deflazakort təşkil edir. 
Ağır formalı astma zamanı dozanı gündə 48 mq və ya 72 mq-a qədər də qaldırmaq olar. Astma tutmaları azaldıqca doza tədricən azaldıla bilər. 
Bəzi ağır hallarda ehtiyac olarsa bir neçə gün müddətinə dozanı gündə 120 mq-a qədər qaldırmaq olar. 
Uşaqlarda
Deflakortin® preparatı hər gün və ya günaşırı təyin oluna bilər. 
Doza həkim tərəfindən uşağın yaşı və çəkisinə uyğun müəyyən edilir. 
Uşaqlara mümkün minimal təsiredici doza təyin olunur. 
Xroniki artritli xəstələr üçün preparatın dozası adətən gündə uşağın hər kq çəkisinə 0.25 mq-dan 1 mq-a qədər təşkil edir. 
Böyrək problemlərində (nefrotik sindromda) preparatın dozası uşağın hər kq çəkisi üçün gündə 1.5 mq təyin oluna bilər. Sonra uşağın vəziyyəti yaxşılaşdıqca dozanı da tədricən azaltmaq olar. 
Astma xəstəliyi üçün normal doza uşağın hər kq çəkisi üçün günaşırı 0.25 – 1.0 mq arasında dəyişir. 
Yeni doğulan uşaqlarda preparat təyin olumazdan əvvəl exokardioqrafiya(ultrasəs müayinə) vasitəsilə uşağın ürək əzələsinin quruluş və funksiyasına baxılmalıdır. 
Yaşlı xəstələr
Həkim əlavə təsirləri nəzərə alaraq bu yaş qrupunda olan xəstələri nəzarətdə saxlamalıdır. 
Qaraciyər funksiyası pozulmuş pasiyentlərdə Deflakortinin səviyyəsi arta bilər. Bu səbəbdən preparatın dozaısı diqqətlə izlənilməli və minimal effektiv dozaya qədər azaldılmalıdır.
Böyrək çatışmazlığı olan pasiyentlərdə dozanın korreksiyasına ehtiyac yoxdur.
Deflakortin® preparatını qəbul etməyi unutduqda
Əgər bir dozanın qəbulunu ötürmüsünüzsə, xatırlayan kimi qəbul edin (növbəti dozanın vaxtı deyilsə). Unudulmuş doza əvəzində ikiqat doza qəbul etmək olmaz. 
Müalicənin dayandırılması
Maksimum effekt almaq üçün Deflakortin® preparatını müntəzəm qəbul etmək lazımdır. 
Həkim məsləhəti olmadan özbaşına preparatın qəbulunu dayandırmaq olmaz – doza tədricən azaldılmalıdır.
Preparatın qəflətən dayandırması temperaturun yüksəlməsi, burundan ifrazat, gözlərin iltihablanması, qızarması və yapışqanlığı, əzələ və oynaq ağrıları, dəridə qaşıntı və çəkinin azalması kimi hallara səbəb ola bilər. Həmçinin uşaqlarda qusma, baş ağrısı və yuxululuğa gətirib çıxara bilər.
Deflakortin® preparatının qəbulunu qəflətən dayandırdığınız halda aşağıda göstərilən  əlamətlər müşahidə oluna bilər. Belə olduğu halda, bu əlamətlərin digər ciddi xəstəliyin simptomları olmasını istisna etmək üçün dərhal həkimlə məsləhətləşin: 
Kürəkdə, mədədə və ayaqlarda qəflətən başlayan kəskin ağrılar 
Qusma və ishal 
Halsızlıq və baş gicəlmə, bunlar aşağı qan təzyiqinin əlaməti ola bilər 

Əlavə təsirləri
Deflakortin® preparatının bütün digər dərman preparatları kimi əlavə təsirləri var.
Aşağıda qeyd olunan hallar baş verərsə dərhal preparatın qəbulunu dayandırmaq və həkimə, yaxud xəstəxanaya müraciət etmək lazımdır: 
Nadir hallarda (1000 xəstədən 1 – 10 nəfərdə müşahidə oluna bilər)
Əllərdə, ayaqlarda, topuqda, üzdə, dodaqlarda, və ya boğaz nahiyəsində ödem(udma və tənəffüsün çətinləşməsinə səbəb ola bilər); qaşınma, qızartı, səpgilər və övrə. Bu Deflakortin® -ə qarşı allergik reaksiyanın əlaməti ola bilər. 
Nəcisin qara qır rəngində olması və ya nəcisdə təmiz qan, yaxud qan laxtalarının müşahidə olunması.  Həmçinin qusuntu kütləsində qəhvə dənələrinə bənzər tünd hissəciklərin olması. Bunların hamısı mədə xorasının əlaməti ola bilər. 
[bookmark: _Hlk42613237]Rastgəlmə tezliyi məlum deyil (verilən məlumatlara görə təyin edilə bilmir)
Kürəyə vuran kəskin mədə ağrıları. Bu pankreatitin əlaməti ola bilər.
Ciddi əlavə təsirlər
Aşağıda göstərilən hallarda dərhal həkimlə əlaqə saxlayın.
Steroidlər, o cümlədən Deflakortin® ruhi sağlamlığa ciddi təsir edə bilər. Bu həm uşaqlarda, həmdə böyük xəstələrdə müşahidə oluna bilər. Rastgəlmə tezliyi Deflakortin® kimi preparatlarda  100 xəstədən 5 nəfərdir. 
Ciddi əlavə təsirlər
Aşağıda göstərilən hallarda dərhal həkimlə əlaqə saxlayın.
Nadir hallarda (1000 xəstədən 1 – 10 nəfərdə müşahidə oluna bilər)
Depressiya, suisidal fikirlər daxil olmaqla.
Rastgəlmə tezliyi məlum deyil (verilən məlumatlara görə təyin edilə bilmir)
Maniya əlamətləri, yaxud əhvalın dəyişkən olması. 
Narahatlıq, yuxusuzluq, düşüncə problemi və ya şüurun dumanlanması və yaddaşın itməsi. 
Görmə, eşitmə halsunasiyaları. Qəribə və qorxulu fikirlərin olması, hərəkət və hissiyyatın təhrif olunması və ya tənhalıq hissi.
Feoxromositoma krizi (əlamətləri ürəkdöyünmə, nəbzin tezliyinin artması, profuz tərləmə, yüksək qan təzyiqi, şiddətli baş ağrıları və ya titrətmə). 
Digər ciddi əlavə təsirlərə aşağıdakılar aiddir
Rastgəlmə tezliyi məlum deyil (verilən məlumatlara görə təyin edilə bilmir)
Boğaz nahiyəsində kəskin ağrılar. Həmçinin udmada çətinlik və ağzın iç nahiyəsində ağ ləkələr müşahidə oluna bilər. 
Adətən səhərlər öskürək və ya gərginlik zamanı güclənən baş ağrıları və ürəkbulanma. Həmçinin tutma, bayılma, görmə problemi, gözlərdə ağrı və ya şüurun dumanlanması müşahidə oluna bilər.
Doğulanda çəkisi az olan körpələrdə hipertrofik kardiomiopatiya müşahidə oluna bilər. 
Yuxarıda qeyd olunan hallardan hər hansı müşahidə olunarsa dərhal həkimlə əlaqə saxlayın. 
Digər əlavə təsirləri
Aşağıda göstərilən əlavə təsirlər ağırlaşarsa, yaxud bir neçə gün ərzində keçib getməzsə  həkim yaxud əczaçı ilə əlaqə saxlayın.
Tez tez (≥ 1/100 - < 1/10) 
Çəkinin artması.
Bəzən (≥ 1/1000 - < 1/100)
Hipotalamu-hipofizar-adrenal oxun supressiyası. üz nahiyəsində kökəlmə.
Mədə-bağırsaq traktında dolma hissi, köp, həzm pozğunluğu, qıcqırma, xora xəstəliyi, qanaxma və ya mədə ağrısı.
Bədən və üz nahiyəsində tüklənmə. 
Qan təzyiqinin artması və orqanizmdə suyun ləngiməsi, ödem.
Dəridə sızanaq, dəri dartınmasının əmələ gəlməsi.
İnfeksiyaya meyllik.
Qadınlarda aybaşının pozulması və ya ümumiyyətlə dayanması. 
Osteoporoz, uzun sümüklərin və fəqərələrin sınıqları.
Başağrı, başgicəllənmə.
Dəri altında qansızma, qızartı. 
Nadir hallarda (1000 xəstədən 1 – 10 nəfərdə müşahidə oluna bilər)
İştahanın artması, o cümlədən, yaxud çəkinin itirilməsi və zəifləmə.
Susuzluq və suya tələbatın artması. Bu həmdə şəkərli diabet xəstəliyinin əlaməti ola bilər. Diabetik xəstələrdə deflazakortun bu təsirini nəzərə alaraq həkim diabet əleyhinə preparatın dozasını  artıra bilər, ona görə müalicədən əvvəl həkimlə məsləhətləşin.
Yorğunluq, şüurun dumanlanması, əzələ zəifliyi və ya əzələ spazmı. Bu bədəndə kaliumun az olması nəticəsində baş verə bilər. 
Əhval ruhiyyənin dəyişməsi, yuxusuzluq. 
Əvvəllər keçirilmiş vərəm xəstəliyinin (TB)  qayıtması ola bilər. 
Çox nadir hallarda (10000 xəstədən 1 – 10 nəfərdə müşahidə oluna bilər) 
Ümumi əzələ zəifliyi və ya yorğunluq. 
Rastgəlmə tezliyi məlum deyil (verilən məlumatlara görə təyin edilə bilmir)
Sümüklərin və ya vətərlərin normadan daha tez qırılması və ya yırtılması. Həmçinin vətərlərdə iltihab və ağrıların meydana çıxması. 
Deflazakortdan asılılıq (buna həmçinin fiziki asılılıq da deyilir).
Şizofreniya olduqda əlamətlərin  daha da güclənməsi ola bilər. 
Mənfi azot balansı, mənfi zülal və kalsium balansı.
Ürək çatışmazlığı.
Kandidoz 
Tor qişanın soyulması və dombalangözlüyə səbəb olan göz xəstəlikləri
Preparatın uzunmüddətli qəbulu zamanı qlaukoma və katarakta 
Göz infeksiyası zamanı(virus mənşəli) infeksiyanın yayılması, keçmişdə olan infeksiyanın qayıtması. 
Bulanıq görmə, yüksəlmiş göz təzyiqi, xorioretinopatiya.
Uşaqlarda papillo ödem ilə kəllədaxili təzyiqin artması, ümumiyyətlə müalicəni dayandırdıqdan sonra epilepsiyanın ağırlaşması.
Qanda laxtalanmanın artma riski
Leykositoz 
Yaraların və kəsiklərin gec sağalması. 
Dəri altında damarların nəzərə çarpan dərəcədə qabarıq görünməsi, dərinin nazilməsi.
Fiziki fəaliyyətdən sonra əzələlərin qəfləti və ya kəskin zəifləməsi və ya yorğunluğu.
Əlavə təsirlərin bəziləri yaşlı şəxslərdə daha çox rast gəlinir.
Preparatın  qəbulu zamanı uşaqlar və yeniyetmələrdə inkişaf normadan geri qala bilər. (Rastgəlmə tezliyi məlum deyil: verilən məlumatlara görə təyin edilə bilmir)
Bu hal uşaqlarda qeyd olunduqda həkimlə əlaqə saxlayın. 

Doza həddinin aşılması 
Belə hal baş verdikdə dərhal ən yaxın xəstəxanaya və ya sağlamlıq mərkəzinə müraciət edin. Özünüzlə qalan tabletləri və preparatın qutusunu götürməyi unutmayın. Bu, həkimin hansı preparatı qəbul etdiyinizi bilməsi üçündür.

Buraxılış forması 
Deflakortin® 6 mq
20 tablet, içlik vərəqə ilə birlikdə karton qutuya qablaşdırılır.
Deflakortin® 30 mq
20 tablet, içlik vərəqə ilə birlikdə karton qutuya qablaşdırılır.

Saxlanma şəraiti
[bookmark: _GoBack]Preparatı 25ºC-dən yüksək olmayan temperaturda, orijinal qablaşdırmasında  və  uşaqların əli çatmayan yerdə saxlamaq lazımdır.
Preparatı çirkab sularına və ya məişət tullantıları ilə atmaq olmaz. Əgər Deflakortin® artıq lazım deyilsə onun utilizasiya yolunu əczaçıdan soruşun. Bu tədbirlər ətraf mühitin qorunmasına xidmət edir. 

Yararlılıq müddəti
Yararlılıq müddəti qutunun üzərində qeyd edilib.
Yararlılıq müddəti bitdikdən sonra istifadə etmək olmaz.
Son yararlılıq müddəti qeyd edilən ayın sonuncu günüdür. 

Aptekdən buraxılma şərti 
Resept əsasında buraxılır.

İstehsalçı 
LACER S.A.,
C/Boters, 5 Parc Tecnologic del Vallès 
Cerdanyola del Vallès, 
Barselona, İspaniya. 

Qeydiyyat vəsiqəsinin sahibi/istehlakçıların iradını qəbul edən təşkilat
Eurodrug Laboratories S.A.
Kortrijksesteenweg 214
9830 Sint-Martens-Latem, Belçika. 


